Formula Basic

Formula Basic er en skandinavisk klasse innen asfaltracing for enseters formelbiler, altså raserbiler hvor hjulene er utenfor karosseriet, og er den eneste formelbil-klassen i Norge. Klassen har som mål å tilby raserkjøring til lavest mulig kostnadsnivå. Opposite Lock AS er promotør for klassen.

Historie 
Formula Basic har vært arrangert i Norge siden 2006.

I 2018 testet 13 førere Formula Basic på Rudskogen Motorsenter, og man håpet på 20 biler for 2019-sesongen, hvilket ville medført at Formula Basic ble den største racingklassen i Norge.

Per 2022 er bilene som brukes eldre Formel Ford-biler basert på motorer introdusert med Ford Escort fra 1986. Bilene er aldrende, og tas derfor godt vare på før de eventuelt vil fases ut med tiden.

Første norgescup-runde ble arrangert i 2022 den 7–8. mai.

Førere 
Man kan delta i Formula Basic fra og med året man fyller 14 år. For førere under 18 år må man sende søknad til Norges Bilsportforbund og ha erfaring fra for eksempel gokart.

Bilene 

Bilene som brukes er av modellen Formula First bygget av nå nedlagte britiske Van Diemen, og leveres av leverandøren med egne norske chassisnumre. Det er en standardbilklasse for å gi deltakeren ganske så like konkurransevilkår, og bilene skal til enhver tid være tilgjengelig for inspeksjon i depotområdet. Det brukes vanlig byfri bensin.

Teknisk 
Bilen har chassis (understell) konstruert som romfagverk med stålrør. Motoren er av type Ford CVH 1.6 liter montert sideveis, og kan ikke trimmes, men man kan endre innstilling på tenning eller bytte dyser i forgasseren innenfor gitte begrensninger. Girkassen må ha H-gir, og tillatte modeller kommer fra Ford Escort eller Ford Fiesta både i varianter med 4 og 5 gir. 

Akselavstanden kan ikke overstige 2460 mm, og maks tillatt sporvidde er 1440 mm. I løp og kvalifisering bruker alle samme dekkmodell (medium Yokohama A 048).

Det er få tillatte modifikasjoner, og et eksempel på tillatt modifikasjon er å montere et typegodkjent system for tørrsumpsmøring. Det er tillatt med hurtigkobling for å ta av rattet, men utløsermekanismen må i så fall være merket med gul farge.

Sikkerhet 
Alle biler er utstyrt med veltebøyle, og med svært høye sjåfører kan det i noen tilfeller være nødvendig med godkjent ombygging av denne for å oppnå tilstrekkelig beskyttelse. Det benyttes 6-punkts FIA-godkjente sikkerhetsseler, og det er påbudt med HANS-krage. Alle biler må være utstyrt med brannslukningsutstyr og hovedbryter som kan nås av føreren.

Masse 
Samlet minimumsmasse på bil, fører, sikkerhetsutstyr og eventuell ballast er 550 kg, og man kan ikke komme under denne grensen hverken før eller etter løpet.

Løp 
Det arrangeres norgescup og norgesmesterskap i Formula Basic.

Norgesmestere

Se også 
 Seven Racing, en annen racingklasse som kjøres i Norge

Referanser 

Motorsport i Norge
Bilsport